b'\n_START_ARTICLE_\nVariabel rente\n_START_PARAGRAPH_\nEn variabel rente er en rente, der bev\xc3\xa6ger sig op og ned med den generelle markedsrentes udvikling. Den fasts\xc3\xa6ttes for ind- og udl\xc3\xa5n typisk enten hver 3., 6. eller 12. m\xc3\xa5ned eller op til hvert 10. \xc3\xa5r. L\xc3\xa5n med variabel rente kaldes ogs\xc3\xa5 for et tilpasningsl\xc3\xa5n, fordi renten tilpasses l\xc3\xb8bende.\n_START_SECTION_\nFordele\n_START_PARAGRAPH_\nSom regel vil man have en lavere rente p\xc3\xa5 l\xc3\xa5net end ved fast forrentede l\xc3\xa5n, og derfor bliver ydelsen lavere. N\xc3\xa5r renten falder, falder ydelsen automatisk svarende hertil. Den lavere rente betyder, at man i starten afdrager relativt mere p\xc3\xa5 l\xc3\xa5net i forhold til et tilsvarende l\xc3\xa5n med samme l\xc3\xb8betid og med en (h\xc3\xb8jere) fast rente.\n_START_SECTION_\nRisici\n_START_PARAGRAPH_\nRenten p\xc3\xa5 et l\xc3\xa5n med variabel rente tilpasses l\xc3\xb8bende, og der er ikke nogen \xc3\xb8vre eller nedre gr\xc3\xa6nse. Det betyder at man er helt afh\xc3\xa6ngig af markedsrenten, og det kan der v\xc3\xa6re usikkerhedselementer i. Hvis man \xc3\xb8nsker at minimere sin risiko for stigende renter, findes der forskellige produkter med renteloft, s\xc3\xa5 renten aldrig kan blive h\xc3\xb8jere end det loft, der er aftalt med banken eller realkreditinstituttet.\n_START_SECTION_\nVariationer\n_START_PARAGRAPH_\nMan kan v\xc3\xa6lge l\xc3\xa5n med delvis rentetilpasning, s\xc3\xa5ledes at kun dele af l\xc3\xa5net tilpasses ved hver rentetilpasning._NEWLINE_Eksempel:_NEWLINE_Udgangspunktet er et l\xc3\xa5n med en rente f\xc3\xb8r rentetilpasning p\xc3\xa5 4%, og markedsrenten er 5% p\xc3\xa5 tilpasningstidspunktet. P\xc3\xa5 et tilpasningsl\xc3\xa5n med fuld rentetilpasning hvert \xc3\xa5r (et s\xc3\xa5kaldt F1-l\xc3\xa5n), bliver l\xc3\xa5nets rente i det kommende \xc3\xa5r 5%. P\xc3\xa5 et tilpasningsl\xc3\xa5n med 30% delvis rentetilpasning hvert \xc3\xa5r (et s\xc3\xa5kaldt P30-l\xc3\xa5n), er l\xc3\xa5nets rente i det kommende \xc3\xa5r 4,3% (0,30*5%+0,70*4%).'